Άρης Λεμεσού (ποδόσφαιρο ανδρών)

Ο **Άρης Λεμεσού** είναι μία κυπριακή ποδοσφαιρική ομάδα με έδρα τη Λεμεσό. Είναι τμήμα του ομώνυμου αθλητικού σωματείου και αποτελεί ένα από τα ιδρυτικά μέλη της Κυπριακής Ομοσπονδίας Ποδοσφαίρου (ΚΟΠ).Ο Άρης έχει κατακτήσει 1 Πρωτάθλημα Κύπρου και έχει 53 συμμετοχές στην Α΄ Κατηγορία Κύπρου, όντας στην όγδοη θέση στη σχετική κατάταξη.

## Ίδρυση
Την περίοδο Οκτωβρίου-Νοεμβρίου 1930 εμφανίστηκαν στη Λεμεσό δύο ποδοσφαιρικές ομάδες. Η μία ομάδα ονομαζόταν «Σούλι» και είχε ως έμβλημα το ελληνικό τσαρούχι. Η δεύτερη ομάδα ονομαζόταν Α.Π.Ο.Λ. (Αθλητικός Ποδοσφαιρικός Όμιλος Λεμεσού) και ήταν γνωστή και ως «Απόλλωνας» (όχι ο σημερινός Απόλλωνας Λεμεσού). Στις 25 Σεπτεμβρίου 1932 οι δύο ομάδες συγχωνεύτηκαν δημιουργώντας σύλλογο με την ονομασία **Αθλητικός Μουσικός Σύλλογος «Άρης» Λεμεσού**. Ως έτος ίδρυσης της ομάδας θεωρείται το 1930, έτος δημιουργίας των δύο ομάδων που συγχωνεύτηκαν για να δημιουργηθεί ο Άρης.  Επιπρόσθετα, στον Άρη εντάχθηκαν και ποδοσφαιριστές του διαλυθέντος σωματείου Ποσειδώνας Λεμεσού. Το πρώτο παιχνίδι στην ιστορία της ομάδας δόθηκε την 1η Οκτωβρίου 1932, λίγες μέρες μετά τη συγχώνευση. Αντίπαλος ήταν η αγγλική Κόβεντρι. Ο Άρης ηττήθηκε με 3-1.

Ως χρώματα της ομάδας επιλέγησαν το πράσινο και το άσπρο.

## Τα πρώτα χρόνια
Με την ίδρυση του ο Άρης σχημάτισε ποδοσφαιρική ομάδα. Ωστόσο, όταν ιδρύθηκε, η Κυπριακή Ομοσπονδία Ποδοσφαίρου δεν είχε ακόμα δημιουργηθεί και έτσι δεν διεξαγόταν παγκύπριο πρωτάθλημα. Είχαν όμως ήδη δημιουργηθεί αρκετά σωματεία. Το 1932, με πρωτοβουλία του Πεζοπορικού Λάρνακας, διεξήχθη, με σύστημα νοκ-άουτ, το πρώτο παγκύπριο πρωτάθλημα, το «πρωτάθλημα πόλεων». Στο πρωτάθλημα αυτό συμμετείχαν το Σούλι και ο ΑΠΟΛ, που στο τέλος του έτους συγχωνεύτηκαν δημιουργώντας τον Άρη.

Ο Άρης συμμετείχε στο επόμενο πρωτάθλημα, το οποίο διοργάνωσε ο ΑΠΟΕΛ (1933). Στο πρωτάθλημα αυτό συμμετείχαν 8 ομάδες. Είχε συμφωνηθεί όπως οι 8 ομάδες αγωνιστούν μεταξύ τους σε ένα γύρο και οι πρώτες πέντε στη βαθμολογία να αγωνιστούν μεταξύ τους, πάλι σε ένα γύρο. Ο Άρης τερμάτισε στην πεντάδα και συμμετείχε στον επόμενο γύρο (στον οποίο τελικά συμμετείχαν 6 ομάδες). Στην τελική κατάταξη του δεύτερου γύρου ο  Άρης  ήταν στη πέμπτη θέση. Ο Άρης συμμετείχε και στο τρίτο ανεπίσημο πρωτάθλημα, το οποίο διοργάνωσε η ΑΕΛ Λεμεσού την περίοδο 1933-34. Ίσχυαν οι ίδιο κανονισμοί όπως και στο δεύτερο πρωτάθλημα και ο Άρης κατάφερε να προκριθεί στο δεύτερο γύρο. Στο τέλος του πρωταθλήματος τερμάτισε και πάλι στην πέμπτη θέση. Το τέταρτο πρωτάθλημα πόλεων θα το διοργάνωνε η Ανόρθωση. Ωστόσο, λόγω προκήρυξης πρωταθλήματος από τον Τραστ στη Λευκωσία και διαμάχης μεταξύ των δύο ομάδων, αλλά και άλλων θεμάτων για τα οποία υπήρχαν διαφωνίες (ο Άρης και ο Ολυμπιακός έθεσαν θέμα ελεύθερης συμμετοχής από ένα σωματείο σε άλλο), τα σωματεία αποφάσισαν τη δημιουργία μιας αρχής η οποία θα είχε την ευθύνη διοργάνωσης των πρωταθλημάτων. Έτσι, στις 23 Σεπτεμβρίου 1934 ιδρύεται η Κυπριακή Ομοσπονδία Ποδοσφαίρου, με τον Άρη να αποτελεί ένα από τα ιδρυτικά της μέλη.

## Διοργανώσεις
### Περίοδος 1934-1939
Την περίοδο 1934-35 διεξήχθη το πρώτο επίσημο παγκύπριο πρωτάθλημα. Ο Άρης συμμετείχε στο πρωτάθλημα. Ως έδρα χρησιμοποιούσε το παλιό στάδιο ΓΣΟ (μαζί με την ΑΕΛ). Ο Άρης τερμάτισε στην έκτη θέση. Την περίοδο 1935-36 τερμάτισε στην 5η θέση όπως και την περίοδο 1936-37. Τις περιόδους 1937-38 και 1938-39 τερμάτισε στην τελευταία θέση (5η και 7η αντίστοιχα) χωρίς να καταφέρει να κερδίσει βαθμό. Την περίοδο 1938-39, τερμάτισε και πάλι στην τελευταία θέση (7ος).

Το 1939, λόγω οικονομικών προβλημάτων, το σωματείο αναγκάστηκε να διαλύσει την ποδοσφαιρική ομάδα. Αρχές της δεκαετίας του 1950 προχώρησε σε επανασύσταση της ποδοσφαιρικής του ομάδας και το 1952 επανεντάχθηκε στη δύναμη της ΚΟΠ.




### Περίοδος 1952-1959
Με την επανένταξη του στην ΚΟΠ, το 1952, ο Άρης συμμετείχε στο πρωτάθλημα Β΄ κατηγορίας. Πριν το 1953, στο πρωτάθλημα Β΄ κατηγορίας συμμετείχαν οι δεύτερες ομάδες (αναπληρωματικές) των σωματείων Α΄ κατηγορίας με ορισμένες ομάδες Β΄ κατηγορίας, με τις πρώτες να κερδίζουν όλα τα πρωταθλήματα. Το 1953 η ΚΟΠ αποφάσισε τη δημιουργία πρωταθλήματος αναπληρωματικών ομάδων Α΄ κατηγορίας και έτσι οι ομάδες της Α΄ κατηγορίας δεν συμμετείχαν πλέον στο πρωτάθλημα Β΄ κατηγορίας. Το πρωτάθλημα Β΄ κατηγορίας 1953-54 ήταν το πρώτο που διεξαγόταν με τη νέα μορφή. Οι ομάδες που συμμετείχαν στο πρωτάθλημα χωρίστηκαν σε δύο ομίλους: Λεμεσού-Πάφου και Λευκωσίας-Λάρνακας-Αμμοχώστου. Οι νικήτριες των δύο ομίλων θα έδιναν αγώνες μπαράζ για την κατάκτηση του πρωταθλήματος Β΄ κατηγορίας. Ο Άρης συμμετείχε στον όμιλο Λεμεσού-Πάφου. Αφού αναδείχθηκε νικητής στον όμιλο του, αντιμετώπισε την νικήτρια του άλλου ομίλου, Ντεμίρσπορ Λάρνακας, σε αγώνες μπαράζ. Στον πρώτο αγώνα ο Άρης κέρδισε στο παλιό ΓΣΟ με 3-2. Ο δεύτερος αγώνας στη Λάρνακα τελείωσε 3-3 με τον Άρη να  ανακηρύσσεται πρωταθλητής Β΄ κατηγορίας.

Την περίοδο 1954-55 ο Άρης τερμάτισε στην τελευταία θέση του πρωταθλήματος Α΄ κατηγορίας και υποβιβάστηκε. Ήταν η πρώτη φορά που υποβιβαζόταν ομάδα από το πρωτάθλημα Α΄ κατηγορίας. Την περίοδο 1955-56 κατέκτησε εκ νέου το πρωτάθλημα Β΄ κατηγορίας και επέστρεψε στην Α΄ κατηγορία. Την περίοδο 1956-57 κατέλαβε την 4η θέση, η οποία ήταν η υψηλότερη θέση που κατέλαβε μέχρι τότε. Ακολούθησε η 8η θέση την περίοδο 1957-58. Την περίοδο 1958-59 δεν διεξήχθη πρωτάθλημα λόγω της έκρυθμης κατάστασης που επικρατούσε στην Κύπρο (αγώνας της ΕΟΚΑ). 




1Η Β΄ κατηγορία ήταν χωρισμένη σε δύο ομίλους. Ο Άρης συμμετείχε στον όμιλο Λεμεσού-Πάφου.
2Η Β΄ κατηγορία ήταν χωρισμένη σε τρεις ομίλους. Ο Πανελλήνιος συμμετείχε στον όμιλο Λεμεσού-Πάφου.
3Η Β΄ κατηγορία ήταν χωρισμένη σε δύο ομίλους. Ο Πανελλήνιος συμμετείχε στον όμιλο Λεμεσού-Λάρνακας-Πάφου.

### Δεκαετία 1960-1969
Την περίοδο 1959-60 ο Άρης τερμάτισε στην 11η και τελευταία θέση. Ωστόσο, την περίοδο αυτή δεν ίσχυσε η διαβάθμιση και έτσι ο Άρης παρέμεινε στην Α΄ κατηγορία. Την περίοδο 1960-61 τερμάτισε στην 7η θέση και τις περιόδους 1961-62 και 1962-63 στην 8η θέση. Την περίοδο 1963-64 τo πρωτάθλημα διακόπηκε τον Δεκέμβριο του 1963 λόγω των δικοινοτικών διαταραχών και δεν συνεχίστηκε ποτέ. Τις περιόδους 1964-65 και 1965-66 ο Άρης τερμάτισε στην 11η και τελευταία θέση της βαθμολογίας αλλά και πάλι δεν ίσχυσε ο υποβιβασμός. Τις περιόδους 1966-67 και 1967-68 τερμάτισε και πάλι στην 11η θέση αλλά με συμμετοχή 12 ομάδων στο πρωτάθλημα. Την περίοδο 1968-69 κατέλαβε τη 10η θέση.




### Δεκαετία 1970-1979
Την περίοδο 1969-70 ο Άρης τερματίζει στην τελευταία θέση του πρωταθλήματος και υποβιβάζεται. Στο πρωτάθλημα Β΄ κατηγορίας 1970-71 δεν καταφέρνει να κερδίσει την άνοδο του (τερματίζει στη δεύτερη θέση) και για πρώτη φορά συμμετέχει δύο συνεχόμενες περιόδους στη Β΄ κατηγορία. Την επόμενη περίοδο τερματίζει στην 3η θέση του πρωταθλήματος και προβιβάζεται στην Α΄ κατηγορία. Την περίοδο 1972-73 τερματίζει στη 10η θέση. Στο κύπελλο Κύπρου 1972-73 φτάνει, για πρώτη φορά στην ιστορία του, στα ημιτελικά, όπου αποκλείστηκε από τον μετέπειτα κυπελλούχο ΑΠΟΕΛ. Τις περιόδους 1973-74 και 1974-75 τερματίζει στη 10η θέση. Την περίοδο 1975-76 τερματίζει στη 14η θέση.

Τα επόμενα χρόνια ο Άρης ανακάμπτει αγωνιστικά. Την περίοδο 1976-77 κατακτά την 4η θέση. Την περίοδο 1977-78 περιορίζεται στην 7η θέση για να επιστρέψει στην 4η θέση την περίοδο 1978-79, ένα μόλις βαθμό πίσω από την τρίτη θέση που έδινε εισιτήριο συμμετοχής στο κύπελλο ΟΥΕΦΑ. Στο κύπελλο Κύπρου 1978-79 φτάνει στα ημιτελικά όπου αποκλείστηκε από την ΑΕΛ.




### Δεκαετία 1980-1989
Την περίοδο 1979-80 ο Άρης τερματίζει στην 8η θέση. Την επόμενη περίοδο τερματίζει στη 14η και τελευταία θέση και υποβιβάζεται. Την περίοδο 1981-82 τερματίζει στη δεύτερη θέση του πρωταθλήματος Β΄ κατηγορίας και επιστρέφει στην Α΄ κατηγορία. Την περίοδο 1982-83 τερματίζει στην 8η θέση. Την περίοδο αυτή ο ποδοσφαιριστής της ομάδας Πανίκος Χατζηλοΐζου ανακυρρήσεται πρώτος σκόρερ του πρωταθλήματος με 17 γκολ. Την περίοδο 1983-84 κατατάσσεται στη 10η θέση, την επόμενη περίοδο στη 12η θέση και την περίοδο 1985-86 στη 13η θέση. Την περίοδο αυτή δεν ίσχυσε η διαβάθμιση και έτσι συμμετείχε στο πρωτάθλημα Α΄ κατηγορίας 1986-87 όπου κατέλαβε την 5η θέση. Ακολούθησε η 11η θέση την περίοδο 1987-88 και η 12η θέση την περίοδο 1988-89.

Στο κύπελλο Κύπρου 1988-89 ο Άρης έγραψε τη σημαντικότερη σελίδα στην ιστορία του. Για πρώτη φορά συμμετέχει στον τελικό κυπέλλου Κύπρου. Αντίπαλος του η ΑΕΛ Λεμεσού. Στον Α΄ γύρο της διοργάνωσης απέκλεισε τον Ολυμπιακό, στο Β΄ γύρο τον Ορφέα Λευκωσίας, στα προημιτελικά την Ομόνοια και στα ημιτελικά τον ΑΠΟΕΛ. Ο τελικός διεξήχθη στις 10 Ιουνίου 1989 στο Τσίρειο στάδιο, κοινή έδρα των δύο ομάδων. Αν και η ΑΕΛ κατάφερε να προηγηθεί με 2-0 στο πρώτο ημίχρονο, ο Άρης κατόρθωσε να ισοφαρίσει σε 2-2 στο δεύτερο ημίχρονο και να οδηγήσει το παιχνίδι στην παράταση. Η ΑΕΛ πέτυχε ένα γκολ και το παιχνίδι τελείωσε 3-2 με τον Άρη να αποτυγχάνει να κατακτήσει το κύπελλο.




### Δεκαετία 1990-1999
Την περίοδο 1989-90 ο Άρης κατακτά για τέταρτη φορά στην ιστορία του την 4η θέση. Στο κύπελλο Κύπρου 1989-90 φτάνει στα ημιτελικά όπου αποκλείεται από την Ομόνοια. Την περίοδο 1990-91 τερματίζει στην 8η θέση και την περίοδο 1991-92 στη 10η θέση. Την περίοδο 1992-93 τερματίζει στη 13η θέση και υποβιβάζεται. Την περίοδο 1993-94 κατακτά το πρωτάθλημα Β΄ κατηγορίας και επιστρέφει στην Α΄ κατηγορία. Την περίοδο 1994-95 καταλαμβάνει την 11η θέση και την περίοδο 1995-96 την 9η.

Από την περίοδο 1996-97 (με εξαίρεση μια περίοδο που παρέμεινε στην Α΄ κατηγορία), ο Άρης ανεβοκατεβαίνει μεταξύ Α΄ και Β΄ κατηγορίας. Την περίοδο 1996-97 τερμάτισε στη 12η θέση και υποβιβάστηκε. Στο πρωτάθλημα Β΄ κατηγορίας 1997-98 τερμάτισε στην 3η θέση και προβιβάστηκε στην Α΄ κατηγορία. Την περίοδο 1998-99 τερματίζει στη 14η και τελευταία θέση και υποβιβάζεται εκ νέου.




### Δεκαετία 2000-2009
Την περίοδο 1999-00 ο Άρης κατακτά τη 2η θέση στο πρωτάθλημα Β΄ κατηγορίας και επιστρέφει στην Α΄ κατηγορία. Την περίοδο 2000-01 τερματίζει στη 14η θέση και υποβιβάζεται. Την περίοδο 2001-02 τερματίζει στην 3η θέση και επιστρέφει στην ανώτατη κατηγορία. Την περίοδο 2002-03 υποβιβάζεται ξανά τερματίζοντας στη 13η θέση. Ακολουθεί η κατάκτηση της 2η θέση την περίοδο 2003-04 και η άνοδος στην Α΄ κατηγορία. Την περίοδο 2004-05 τερματίζει στη 14η θέση και υποβιβάζεται. Την περίοδο 2005-06 κατακτά την 2η θέση στο πρωτάθλημα Β΄ κατηγορίας και επιστρέφει στην Α΄ κατηγορία.

Την περίοδο 2006-07, μετά από 10 περιόδους εναλλασσόμενων υποβιβασμών και ανόδων, κατορθώνει να παραμείνει για δεύτερη συνεχόμενη περίοδο στο πρωτάθλημα τερματίζοντας στην 8η θέση του πρωταθλήματος. Ωστόσο, υποβιβάστηκε εκ νέου την περίοδο 2007-08 τερματίζοντας στη 12η θέση. Την περίοδο 2008-09 κατέλαβε τη 2η θέση στο πρωτάθλημα Β΄ κατηγορίας και προβιβάστηκε στην Α΄ κατηγορία.




### Δεκαετία 2010-2019
Την περίοδο 2009-10 τερματίζει στη 12η θέση και υποβιβάζεται στη Β΄ κατηγορία. Στο κύπελλο Κύπρου 2009-10, μετά από 20 χρόνια, φτάνει στα ημιτελικά, όπου και αποκλείεται από τον ΑΠΟΕΛ. Την περίοδο 2010-11 κατακτά το πρωτάθλημα Β΄ κατηγορίας και προβιβάζεται στην Α΄ κατηγορία. Την περίοδο 2011-12 τερματίζει στη 12η θέση και υποβιβάζεται εκ νέου. Κατακτά και πάλι το πρωτάθλημα Β΄ κατηγορίας την περίοδο 2012-13 και επιστρέφει στην Α΄ κατηγορία. Την περίοδο 2013-14 τερματίζει στην 11η θέση αλλά υποβιβάζεται αφού την περίοδο αυτή υποβιβάστηκαν 4 ομάδες από την Α΄ κατηγορία (αντί 3 όπως συνέβαινε τα προηγούμενα χρόνια) ώστε να μειωθούν οι ομάδες της Α΄ κατηγορίας από 14 σε 12.

Την περίοδο 2014-15 τερμάτισε στην τρίτη θέση του πρωταθλήματος Β΄ κατηγορίας. Παρόλο που σύμφωνα με την προκήρυξη του πρωταθλήματος θα προβιβάζονταν στην Α΄ κατηγορία μόνο οι δύο ομάδες, εντούτοις μετά το τέλος του πρωταθλήματος αποφασίστηκε η αύξηση των ομάδων της Α΄ κατηγορίας από 12 σε 14 και έτσι προβιβάστηκε και η τρίτη ομάδα του πρωταθλήματος Β΄ κατηγορίας. Ακολούθησαν 3 συνεχόμενες παρουσίες στην Α΄ κατηγορία. Την περίοδο 2017-18 τερμάτισε στην 13η θέση και υποβιβάστηκε.




1Ο Άρης κέρδισε 52 βαθμούς. Ωστόσο τιμωρήθηκε με αφαίρεση 3 βαθμών και έτσι στην τελική βαθμολογία αναγράφονται 49 βαθμοί.


### Δεκαετία 2020-2021
Την περίοδο 2019-20 ο Άρης συμμετείχε στη Β΄ κατηγορία 2019-20. Η ομάδα διεκδικούσε την άνοδο της στη Β΄ κατηγορία. Λόγω της Πανδημίας του κορονοϊού το πρωτάθλημα αρχικά ανεστάλη και στη συνέχεια διεκόπη. Ο Άρης ήταν στην τρίτη θέση τη στιγμή της διακοπής και δεν προβιβάστηκε στη Α΄ κατηγορία.

Την περίοδο 2020-21 τερμάτισε στη δεύτερη θέση του πρωταθλήματος Β΄ κατηγορίας και προβιβάστηκε στην Α΄ κατηγορία. Την περίοδο 2021-22 τερμάτισε στην τέταρτη θέση του πρωταθλήματος εξασφαλίζοντας για πρώτη φορά συμμετοχή σε διοργάνωση της ΟΥΕΦΑ, στο ΟΥΕΦΑ Γιουρόπα Κόνφερενς Λιγκ 2022–23.

#### Ευρωπαϊκή συμμετοχή
Την περίοδο 2022-23 ο Άρης συμμετείχε στα προκριματικά του ΟΥΕΦΑ Γιουρόπα Κόνφερενς Λιγκ 2022–23. Αντίπαλος του Άρη ήταν η Νεφτσί Μπακού ΠΦΚ. Ο πρώτος αγώνας έγινε στις 21 Ιουλίου 2022 στο ΑΕΚ Αρένα, με τον Άρη να κερδίζει με 2-0. Ωστόσο, στον επαναληπτικό αγώνα έχασε με 3-0 και αποκλείστηκε. Την περίοδο 2023-24 συμμετείχε, ως πρωταθλητής Κύπρου, για πρώτη φορά στα προκριματικά του Τσάμπιονς Λιγκ αντιμετωπίζοντας την ΜΠΑΤΕ Μπορίσοφ. Πραγματοποίησε δύο εξαιρετικές εμφανίσεις, νικώντας με 6-2 τους Λευκορώσους στην Κύπρο ενώ ακολούθησε η νίκη με 5-3 στην ουδέτερη Ουγγαρία. Έτσι με συνολικό σκορ 11-5, προκρίθηκε στον 3ο προκριματικό γύρο, εξασφαλίζοντας παράλληλα συμμετοχή σε ευρωπαϊκούς ομίλους για πρώτη φορά στην ιστορία του. Ήρθε αντιμέτωπος με την Ράκουφ Τσενστοχόβα όπου ηττήθηκε 1-0 στην Κύπρο και 2-1 στην Πολωνία οπότε και έχασε την ευκαιρία ν διεκδικήσει την συμμετοχή του στο Τσάμπιονς Λιγκ αλλά εισήλθε στον Γ’ Όμιλο του Γιουρόπα Λιγκ μαζί με τις Ρεάλ Μπέτις, Ρέιντζερς και Σπάρτα Πράγας.





1Ο Άρης κέρδισε 73 βαθμούς. Ωστόσο τιμωρήθηκε με αφαίρεση 3 βαθμών και έτσι στην τελική βαθμολογία αναγράφονται 70 βαθμοί.

## Συνολικά στατιστικά στην Α΄ κατηγορία
Ο πίνακας που ακολουθεί παρουσιάζει τη συνολική πορεία του Άρη στο πρωτάθλημα Α΄ κατηγορίας από την περίοδο 1934-35 έως και την περίοδο 2020-21. Η βαθμολογία είναι το άθροισμα της πραγματικής βαθμολογίας κάθε περιόδου, ανεξάρτητα από το σύστημα βαθμολόγησης. Χρησιμοποιώντας το σύγχρονο σύστημα βαθμολόγησης (Νίκη=3 Βαθμοί, Ισοπαλία=1 Βαθμός, Ήττα:0 βαθμοί) οι βαθμοί που εξασφαλίζει είναι 1311. Η περίοδος 1963-64, στην οποία το πρωτάθλημα διακόπηκε, δεν συμπεριλαμβάνεται.



*Ο Άρης πέτυχε τις περισσότερες νίκες (16) την περίοδο 1976-77. Τις περιόδους 1935-36, 1937-38 και 1938-39 δεν πέτυχε καμία νίκη.
*Οι περισσότερες ισοπαλίες (13) σημειώθηκαν την περίοδο 2013-14. Τις περίοδους 1937-38, 1938-39, 1939-40 και 1998-99 δεν σημείωσε καμία ισοπαλία.
*Τις λιγότερες ήττες (4) δέκτηκε την περίοδο 1937-38. Τις περισσότερες ήττες (24) δέχτηκε τις περιόδους 2000-01 και 2004-05.
*Τα περισσότερα τέρματα (53) σημείωσε τις περιόδους 1976-77 και 1986-87. Τα λιγότερα τέρματα (3) σημείωσε την περίοδο 1937-38.
*Τα λιγότερα τέρματα (20) δέχτηκε την περίοδο 1937-38. Τα περισσότερα τέρματα (102) δέχτηκε την περίοδο 1966-67.
*Την καλύτερη αναλογία τερμάτων (+18) είχε την περίοδο 1986-87 και τη χειρότερη (-85) την περίοδο 1966-67. 
*Τους περισσότερους βαθμούς (52) κέρδισε την περίοδο 2021-22 (σύστημα βαθμολόγησης 3-1-0).

## Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως και την περίοδο 2020-21 καθώς και στις διοργανώσεις κυπέλλου έως και την περίοδο 2020-21.




## Έδρα
Έδρα του Άρη από την ίδρυση του έως το 1975 ήταν το παλιό ΓΣΟ στη Λεμεσό. Το παλιό ΓΣΟ χρησιμοποιούσαν ως έδρα του και οι ομάδες Σούλι και ΑΠΟΛ από τις οποίες προέκυψε ο Άρης. Από το 1975 έως και το 2022 ο Άρης χρησιμοποιούσε ως έδρα το Τσίρειο Στάδιο όπου και έπειτα μετεγκαταστάθηκε στο νέο στάδιο Λεμεσού με την εμπορική επωνυμία Στάδιο Αλφαμέγα.

## Τίτλοι-Διακρίσεις
* Α' Κατηγορία Κύπρου:
** Πρωταθλητής (1): 2023

* Super Cup Κύπρου:
** Νικήτρια (1): 2023 

* Κύπελλο Κύπρου:
** Φιναλίστ (1): 1989

* Β΄ Κατηγορία Κύπρου:
** Πρωταθλητής (5): 1954, 1956, 1994, 2011, 2013

## Δείτε επίσης
* Ποδόσφαιρο στην Κύπρο

## Παραπομπές


## Βιβλιογραφία
*
*
*

## Εξωτερικοί σύνδεσμοι

*ΑΡΗΣ ΛΕΜΕΣΟΥ – Επίσημη Ιστοσελίδα
*Προφίλ στην ιστοσελίδα της Κυπριακής Ομοσπονδίας Ποδοσφαίρου
*
*
*

Κατηγορία:Ποδοσφαιρικές ομάδες Κύπρου (ανδρών)
Κατηγορία:Ποδοσφαιρικές ομάδες Κύπρου (γυναικών)
Κατηγορία:Ιδρύσεις ποδοσφαιρικών ομάδων το 1930